三月三十日程氏館餞杜十四歸京
作者：元稹
朝代：唐

paragraphs: 江春今日盡，程館祖筵開。
我正南冠縶，君尋北路回。
謀身誠太拙，從宦苦無媒。
處困方明命，遭時不在才。
踰年長倚玉，連夜共銜杯。
涸溜霑濡沫，餘光照死灰。
行看鴻欲翥，敢憚酒相催。
拍逐飛觥絕，香隨舞袖來。
消棃拋五徧，娑葛𣩄三臺。
已許尊前倒，臨風淚莫頹。